เร่งแก้ไขปัญหานำเยาวชนมาแข่งขันต่อยมวยจนได้รับอันตราย แนะทุกฝ่ายเข้มงวด
รัฐมนตรีว่าการกระทรวงการท่องเที่ยวและกีฬา เปิดเผย เร่งแก้ไขปัญหานำเยาวชนมาแข่งขันต่อยมวยจนได้รับอันตราย แนะทุกฝ่ายเข้มงวด

นายวีระศักดิ์ โควสุรัตน์ รัฐมนตรีว่าการกระทรวงการท่องเที่ยวและกีฬา กล่าวว่าขณะนี้กระทรวงฯได้เร่งแก้ไขปัญหาการนำเยาวชนมาแข่งขันกีฬาประเภทมวย หลังเกิดกรณีนักมวยเด็กวัย 13 ปี เสียชีวิตเนื่องจากถูกชกน็อกบนเวที  ซึ่งในส่วนการแก้ไขปัญหา กระทรวงฯ ได้รับข้อเสนอและร่างแก้ไขพระราชบัญญัติกีฬามวยฉบับใหม่ หรือ พ.ร.บ.มวย พ.ศ.2542 ของสภานิติบัญญัติแห่งชาติ หรือ สนช. ที่เขียนเอาไว้แล้วในร่างดังกล่าว และมีการกำหนดหลักเกณฑ์อายุของเยาวชนที่จะเข้าแข่งขันกีฬาประเภทนี้เอาไว้ด้วย รวมถึงกำหนดให้เยาวชนใส่อุปกรณ์ป้องกันตามกฎหมายและต้องตรวจสุขภาพก่อนเข้าแข่งขัน ขณะเดียวกันแพทย์และพยาบาลประจำสนามแข่งขันต้องมีใบอนุญาตประกอบอาชีพตามที่กฎหมายกำหนดด้วย ซึ่งปัจจุบัน ร่าง พ.ร.บ.มวยฯ กำลังอยู่ในการพิจารณาของคณะรัฐมนตรี เพื่อส่งให้สภานิติบัญญัติแห่งชาติ (สนช.) พิจารณาอีกครั้ง

รัฐมนตรีว่าการกระทรวงการท่องเที่ยวฯ กล่าวว่า กฎหมายฉบับเดิมมีความครอบคลุมการดูแลเยาวชนในการแข่งขันกีฬาอยู่แล้ว เพียงแต่ขาดการควบคุมดูแลอย่างเข้มงวด จึงเกิดปัญหาขึ้น